Soldaat beseer tydens weermagoefeningTentoonstelling van die Suid-Afrikaanse Nasionale Weermag tydens Weermagdag op 21 Februarie 2015 in Potchefstroom, Noordwes (Foto: Potchefstroom Armed Forces Day, Facebook) Lt.genl. Vusi Masondo, hoof van die Suid-Afrikaanse Leër, het bevestig dat ŉ “klein voorval” Donderdag plaasgevind het tydens ’n oefening waarin soldate moes demonstreer hoe ŉ beseerde soldaat met ŉ helikopter weggeneem word. “Ons het ŉ klein voorval gehad toe die helikopter opgestyg het voordat die tou heeltemal opgerol was. Die tou het een van die spoorsnyers op die been getref,” het Masondo gesê. “Volgens terugvoer aan my is die besering nie ernstig nie. Hy kan loop. [Paramedici] het hom ondersoek. Ek is dankbaar, want een van die redes waarom ons so baie in opleiding belê, is dat as ons oorlog toe moet gaan, ons nie foute soos hierdie wil hê nie.” Hy het gesê foute kan tot “die onnodige verlies van lewens” lei. Die voorval het voor senior weermag- en lugmagbeamptes, verskeie buitelandse militêre verteenwoordigers en die media plaasgevind. Die soldaat is deur die tou saamgeruk toe die Oryx-helikopter opgestyg het tydens die oefening. Toeskouers het na hul asem gesnak van verligting toe die soldaat daarin kon slaag om homself betyds los te wikkel. Verskeie soldate en ŉ ambulans het na die toneel gehaas. Die Exercise Young Eagle-opedag is by die weermag se gevegsopleidingsentrum in Lohatlha gehou.